6.4.2022
SK
Úradný vestník Európskej únie
C 152/7
Stanovisko Európskeho hospodárskeho a sociálneho výboru – Opatrenia nad rámec HDP v záujme úspešného oživenia a udržateľného a odolného hospodárstva EÚ (stanovisko z vlastnej iniciatívy) (2022/C 152/02)
Spravodajca: Petru Sorin DANDEA
Rozhodnutie plenárneho zhromaždenia
25.3.2021
Právny základ
článok 32 ods.
2 rokovacieho poriadku stanovisko z vlastnej iniciatívy
Príslušná sekcia
sekcia pre hospodársku a menovú úniu, hospodársku a sociálnu súdržnosť
Prijaté v sekcii
23.11.2021
Prijaté v pléne
8.12.2021
Plenárne zasadnutie č.
565
Výsledok hlasovania (za/proti/zdržalo sa)
209/2/7
1.
Závery a odporúčania 1.1.
EHSV sa domnieva, že je nevyhnutné prejsť od hospodárskeho systému, v ktorom bol rast hlavnou hnacou silou k modelu, v ktorom prevažuje udržateľný rozvoj.
Vzhľadom na veľkú zložitosť tejto transformácie a obrovské výzvy, ktoré so sebou prináša, sú návrhy nových ukazovateľov, ktoré sú uvedené v tomto stanovisku, len jedným z príkladov možného prístupu k meracím nástrojom v sociálnej, hospodárskej alebo environmentálnej oblasti.
1.2.
EHSV navrhuje vytvoriť súbor ukazovateľov s cieľom lepšie informovať tvorcov politík, ktorí tak budú môcť presadzovať politiky rozvoja obehového hospodárstva.
Napríklad v prípade určitých predmetov dlhodobej spotreby môžu údaje týkajúce sa obsahu materiálov z prírodných zdrojov, ak súvisia s údajmi týkajúcimi sa priemerného trvania ich používania a s potenciálnou mierou zhodnotenia uvedených materiálov, poskytnúť tvorcom politík relevantné informácie o dôvodoch rozhodnutia, že je potrebné investovať do sektora recyklácie.
1.3.
Výbor sa domnieva, že by bolo vhodné vypracovať v skrátenej forme hodnotiacu tabuľku „nad rámec HDP“, ktorá by sa potom mohla začleniť do hodnotiacej tabuľky Európskej zelenej dohody.
Na vytvorenie tejto tabuľky by sa mohol použiť model EU Doughnut by 2030 („ekonomika prstenca pre EÚ do roku 2030“), ktorý vyvinul nemecký inštitút ZOE, a ktorý by mohol zohrávať úlohu v procese európskeho riadenia, keďže by pomohol posúdiť dosiahnutý pokrok a určiť opatrenia potrebné na dosiahnuť ciele európskeho semestra.
EHSV sa domnieva, že proces európskeho riadenia by mal prijať novú perspektívu zameranú na blahobyt občanov.
1.4.
EHSV sa domnieva, že členské štáty by mali podľa svojich národných špecifík prednostne využívať niektoré z ukazovateľov navrhnutých Organizáciou Spojených národov, a nabáda ich, aby využili návrhy predložené v správach Organizácie pre hospodársku spoluprácu a rozvoj o zlepšovaní spôsobu merania kvality života a prosperity.
1.5.
EHSV sa stotožňuje s názorom, ktorý vyjadrili európski sociálni partneri na samite v Porte, pričom sa domnievajú, že 14 navrhnutých ukazovateľov je vhodných na vytvorenie hodnotiacej tabuľky, ktorou sa doplní HDP a ktorá sa môže použiť pri navrhovaní politík podporujúcich udržateľný model rastu.
1.6.
Investície do spoločenskej súdržnosti, udržateľného rozvoja, ľudského a sociálneho kapitálu a kvality života budú nevyhnutné na vytvorenie príležitostí pre moderné podniky pri stimulovaní zamestnanosti, bohatstva a udržateľného rastu v budúcnosti.
EHSV sa preto domnieva, že ukazovatele, ktoré presahujú rámec HDP, by sa mali stať nástrojmi, ktoré umožnia nielen sledovať a merať vývoj politík, ale aj poskytovať informácie o ich rozvoji, zlepšovať komunikáciu a podporovať stanovovanie cieľov.